Jeg bruger kun positiv belønning og forstærkning i min hundetræning. Hunden skal have lyst til at træne og der anvendes ikke tvang. Det skal være en fornøjelse at gå til hundetræning, uanset om det foregår hjemme hos dig, i en park eller på en træningsplads sammen med flere hunde. Belønningsbaseret træning er en meget effektiv måde at vise sin hund på, at den gør en øvelse rigtigt. Det er vigtigt som hundeejer at lære at belønne på det rigtige tidspunkt og kun for den ønskede adfærd. Ikke for den uønskede! Mange adfærdsproblemer hos hunde skyldes forkert belønning. Jeg bruger ikke klikker, da det gør hunde usikre og hjælpeløse. Der skal bruges træningsgodbidder som belønning i forbindelse med praktisk hundetræning. De må gerne være bløde, lugte godt og være varierede.